《自万松岭寻仙人洞》
清代·戴亨

松柏碍云日，■确石色古。峰影入溪流，天水相吞吐。

蛇径萦乖厓，攀跻足莫主。崱屴阅重冈，幽深窥洞府。

悬泉暗相激，䆵𥥈溜石乳。向背势超忽，移步不可睹。

入林疑昼昏，出林日尚午。嘤嘤栗留鸣，前山不数武。

作者简介：戴亨，字通乾，号遂堂，汉军旗人。康熙辛丑进士，官齐河知县。有《庆芝堂诗集》。